ТӨСӨЛ

**МОНГОЛ УЛСЫН ХУУЛЬ**

*2016 оны .. дугаар*

*сарын .. -ны өдөр* *Улаанбаатар хот*

**ТӨРИЙН БУС БАЙГУУЛЛАГЫН ТУХАЙ**

/Шинэчилсэн найруулга/

**НЭГДҮГЭЭР БҮЛЭГ**

**НИЙТЛЭГ ҮНДЭСЛЭЛ**

 **1 дүгээр зүйл. Хуулийн зорилго**

 1.1.Энэ хуулийн зорилго нь Монгол Улсын Үндсэн хууль болон олон улсын гэрээгээр тодорхойлсон хүний эрхийг хэрэгжүүлэх зорилгоор иргэдийн эвлэлдэн нэгдэх эрхийг баталгаажуулахад оршино.

 **2 дугаар зүйл. Хуулийн зорилт**

2.1.Энэ хуулийн зорилт нь иргэдийн эвлэлдэн нэгдэх эрхийг баталгаажуулах үндсэн дээр төрийн бус байгууллагыг үүсгэн байгуулах, бүртгүүлэх, өөрчлөн байгуулах, татан буулгах болон төрийн бус байгууллагын удирдлага, зохион байгуулалт, үйл ажиллагааны эрх зүйн үндсийг тогтоохтой холбогдсон харилцааг зохицуулахад оршино.

 **3 дугаар зүйл. Хууль тогтоомж**

 3.1.Төрийн бус байгууллагын тухай хууль тогтоомж нь Монгол Улсын Үндсэн хууль, Иргэний хууль, Хуулийн этгээдийн улсын бүртгэлийн тухай хууль, энэ хууль болон тэдгээртэй нийцүүлэн гаргасан хууль тогтоомжийн бусад актаас бүрдэнэ.

 3.2.Монгол Улсын олон улсын гэрээнд энэ хуульд зааснаас өөрөөр заасан бол олон улсын гэрээний заалтыг дагаж мөрдөнө.

 **4 дүгээр зүйл. Хуулийн үйлчлэх хүрээ**

 4.1.Энэ хуулийн 6 дугаар зүйлийн 6.1 дэх хэсэгт заасан ашгийн төлөө бус байгууллагад энэ хууль үйлчилнэ.

4.2.Тусгайлсан хуулиар үйл ажиллагаа нь зохицуулагддаг төрийн бус байгууллагын харилцааг холбогдох хууль тус бүрээр, тэдгээр хуульд тусгагдаагүй бусад нийтлэг харилцааг энэ хуулиар зохицуулна.

 4.3.Энэ хууль Монгол Улсын нутаг дэвсгэр дээр байгуулагдан үйл ажиллагаа явуулдаг олон улсын болон гадаад улсын төрийн бус байгууллага, тэдгээрийн салбар, төлөөлөгчийн газарт нэгэн адил үйлчилнэ.

**5 дугаар зүйл.Төрийн бус байгууллагын үйл ажиллагаанд баримтлах зарчим**

5.1.Төрийн бус байгууллагын үйл ажиллагаанд дараахь зарчмыг баримтална:

 5.1.1.гишүүдийн болон нийтийн эрх ашгийг төлөөлөх;

5.1.2.хүний эрх, эрх чөлөө, жендерийн тэгш байдлыг хүндэтгэх;

5.1.3.төрөөс хараат бус байх;

5.1.4.үйл ажиллагааны ил тод байдлыг хангах.

**ХОЁРДУГААР БҮЛЭГ**

**ТӨРИЙН БУС БАЙГУУЛЛАГЫН ЭРХ ЗҮЙН БАЙДАЛ**

**6 дугаар зүйл.Төрийн бус байгууллага, түүний үндсэн шинж, төрөл**

6.1.Төрийн бус байгууллага нь иргэд, хуулийн этгээд /төрийн болон орон нутгийн өмчит хуулийн этгээдээс бусад/ нийтийн болон өөрсдийн ашиг сонирхол, үзэл бодлын үүднээс сайн дурын үндсэн дээр эвлэлдэн нэгдэж, үйл ажиллагаагаа төрөөс хараат бус, өөрийгөө удирдах зарчмаар явуулдаг ашгийн төлөө бус байгууллага байна.

6.2.Төрийн бус байгууллага нь гишүүд, үүсгэн байгуулагчид, гэрээгээр ажиллагсад болон бусад этгээдэд үйл ажиллагааны орлогоос ашиг хуваарилахгүй бөгөөд дүрэмд заасан зорилгодоо нийцсэн үйл ажиллагаа явуулна.

 6.3.Төрийн бус байгууллага дараахь төрөлтэй байна:

 6.3.1.гишүүнчлэлтэй;

 6.3.2.гишүүнчлэлгүй.

6.4.Гишүүнчлэлтэй төрийн бус байгууллагыг холбооны хэлбэрээр, гишүүнчлэлгүй төрийн бус байгууллагыг сангийн хэлбэрээр байгуулж болно.

6.5.Нийгэмд үйлчилдэг төрийн бус байгууллага нь нийтийн ашиг сонирхлыг хамгаалан, сайн дурын үндсэн дээр ашгийн төлөө бус нийтэд тустай үйл ажиллагаа явуулна. Энэ төрлийн үйл ажиллагаатай холбогдсон харилцааг Нийтэд тустай үйл ажиллагааны тухай хуулиар зохицуулна.

6.6.Гишүүддээ үйлчилдэг төрийн бус байгууллага нь энэ хуулийн 6 дугаар зүйлийн 6.5 дахь хэсэгт зааснаас бусад, өөрийн гишүүдийн хууль ёсны ашиг сонирхлыг хамгаалах зорилгоор байгуулагдсан төрийн бус байгууллага байна.

**7 дугаар зүйл.Төрийн бус байгууллага байгуулах, улсын бүртгэл**

7.1.Иргэн, хуулийн этгээд /төрийн болон орон нутгийн өмчит хуулийн этгээдээс бусад/ өөрсдийн ашиг сонирхол, үзэл бодлын үүднээс сайн дураараа эвлэлдэн нэгдэх эрхээ хэрэгжүүлэх зорилгоор дангаараа буюу хамтран төрийн байгууллагаас урьдчилан зөвшөөрөл авахгүйгээр төрийн бус байгууллага байгуулах эрхтэй.

7.2.Монгол Улсын нутаг дэвсгэрт хууль ёсоор оршин суугаа гадаадын иргэн, харьяалалгүй хүн энэ хуулийн 7 дугаар зүйлийн 7.1 дэх хэсэгт заасан эрх эдэлнэ.

7.3.Энэ хуулийн 7 дугаар зүйлийн 7.1, 7.2 дахь хэсэгт заасан харилцааг Иргэний хуулийн 481, 482 дугаар зүйлд заасны дагуу зохицуулна.

7.4.Төрийн бус байгууллага байгуулах иргэн,хуулийн этгээдийн эрхийг хууль бусаар хязгаарлахыг хориглоно.

7.5.Төрийн бус байгууллагад эвлэлдэн нэгдсэний төлөө хүнийг ялгаварлан гадуурхах, эрх, эрх чөлөөг нь хязгаарлахыг хориглоно.

7.6.Төрийн бус байгууллага нь Иргэний хуулийн 26 дугаар зүйлийн 26.1-д заасны дагуу улсын бүртгэлд бүртгүүлснээр хуулийн этгээдийн эрх эдэлнэ.

7.7.Төрийн бус байгууллагыг улсын бүртгэлд бүртгэх, бүртгэлээс хасахтай холбогдсон харилцааг Хуулийн этгээдийн улсын бүртгэлийн тухай хуулиар зохицуулна.

**8 дугаар зүйл.Төрийн бус байгууллагын нэр**

8.1.Төрийн бус байгууллага нь төрөл, зохион байгуулалтаа илэрхийлсэн өөрийн нэртэй байх бөгөөд “Төрийн бус байгууллага” гэсэн ерөнхий нэр, эсхүл “ТББ” гэсэн товчлолыг хэрэглэнэ.

 8.2.Төрийн бус байгууллага нь үйл ажиллагаандаа хамааралтай ямар ч төрлийн нэр /нийгэмлэг, хүрээлэн, төв, клуб, товчоо зэрэг/ хэрэглэж болно.

8.3.Ижил чиглэлийн болон төстэй үйл ажиллагаа явуулдаг төрийн бус байгууллагууд нэгдэж үндэсний хэмжээнд үйл ажиллагаа явуулах зорилгоор байгуулагдснаас бусад тохиолдолд төрийн бус байгууллагын нэрэнд “Монголын”, “үндэсний” гэсэн үг хэрэглэхийг хориглоно.

**9 дүгээр зүйл. Салбар, төлөөлөгчийн газар**

9.1.Төрийн бус байгууллага нь Иргэний хуулийн 29 дүгээр зүйлд заасан журмын дагуу салбар, төлөөлөгчийн газар байгуулж болно.

**10 дугаар зүйл.Төрийн бус байгууллагын эрх, үүрэг**

10.1.Төрийн бус байгууллага нь хууль тогтоомжид заасан журмын дагуу дараахь эрх эдэлнэ:

10.1.1.хууль тогтоох, гүйцэтгэх эрх мэдлийн байгууллагаас гаргах шийдвэрийн төсөл боловсруулах, түүнийг хэрэгжүүлэхэд оролцох;

10.1.2.төрийн байгууллагын үйл ажиллагаанд хөндлөнгийн хяналт тавих;

10.1.3.Улсын Их Хурал, Засгийн газар, Ерөнхийлөгч, төрийн захиргааны төв, орон нутгийн болон нутгийн өөрөө удирдах байгууллагаас гаргасан шийдвэрийн болон үйл ажиллагааны талаар албан ёсны байр сууриа илэрхийлэх, олон нийтэд хүргэх;

10.1.4. нийтийн эрх ашгийг хамгаалан төрийн байгууллага, албан тушаалтан болон шүүхэд гомдол, нэхэмжлэл гаргах;

10.1.5.хуульд заасан бусад.

10.2.Төрийн бус байгууллага дараахь үүрэг хүлээнэ:

 10.2.1.энэ хуулийн 14 дүгээр зүйлд заасны дагуу тайлан гаргах;

 10.2.2.хуульд заасан бусад.

 **11 дүгээр зүйл.Төрийн бус байгууллагын дүрэм**

11.1. Дүрэмд дараахь зүйлийг тусгана:

11.1.1.нэр, оршин байгаа газар буюу хууль ёсны хаяг;

11.1.2.зорилго, үйл ажиллагааны чиглэл;

11.1.3.байгууллагын бүтэц, зохион байгуулалт;

11.1.4.дүрэмд нэмэлт, өөрчлөлт оруулах үндэслэл, журам;

11.1.5.өөрчлөн байгуулах, татан буулгах үндэслэл, журам;

11.1.6.санхүүжилтийн эх үүсвэр;

11.1.7.гишүүнчлэлтэй байгууллагын хувьд гишүүний эрх, үүрэг, бүх гишүүдийн хурлыг хуралдуулах, шийдвэр гаргах журам;

11.1.8.гишүүнчлэлгүй байгууллагын хувьд удирдах зөвлөл, түүний гишүүнийг сонгох журам, хугацаа;

11.1.9.гүйцэтгэх удирдлагын эрх хэмжээ;

11.1.10.татан буугдах үеийн эд хөрөнгийн зохицуулалт;

11.1.11.энэ хуульд тусгайлан заасан бусад.

11.2.Дүрэмд зөвхөн эрх барих дээд байгууллагын шийдвэрээр нэмэлт, өөрчлөлт оруулах бөгөөд уг өөрчлөлтийг холбогдох хуульд заасан журмын дагуу улсын бүртгэлд бүртгүүлнэ.

**12 дугаар зүйл. Аж ахуйн үйл ажиллагаа эрхлэх**

12.1.Төрийн бус байгууллага дүрэмд заасан зорилготойгоо холбоотой аж ахуйн үйл ажиллагаа эрхэлж болно.

12.2.Аж ахуйн үйл ажиллагаа эрхлэх тухай шийдвэрийг хууль буюу дүрэмд заасан эрх бүхий этгээд гаргана.

12.3.Төрийн бус байгууллага энэ хуулийн 12 дугаар зүйлийн 12.1 дахь хэсэгт заасан аж ахуйн үйл ажиллагаа эрхэлж олсон орлогыг зөвхөн дүрэмд заасан зорилгоо хэрэгжүүлэхэд зарцуулна.

**13 дугаар зүйл.Төрийн бус байгууллагад хориглох үйл ажиллагаа**

13.1.Төрийн бус байгууллага дараахь үйл ажиллагаа явуулахыг хориглоно:

13.1.1.төрийн бус байгууллагад албадан элсүүлэх;

13.1.2.төрийн бус байгууллагын үйл ажиллагаандалбадан хамруулах;

13.1.3.энэ хуулийн 12 дугаар зүйлийн 12.1 дэх хэсэгт зааснаас бусад аж ахуйн үйл ажиллагаа эрхлэх;

13.1.4.үйл ажиллагаанаас олсон ашгийг гишүүд, үүсгэн байгуулагчид, гэрээгээр ажиллагсад болон бусад этгээдэд шууд буюу шууд бус хэлбэрээр хуваарилах;

13.1.5.татан буугдаж байгаа төрийн бус байгууллагын эд хөрөнгийг энэ хуулийн 18 дугаар зүйлийн 18.1 дэх хэсэгт зааснаас бусад этгээдэд хуваарилан олгох;

13.1.6.энэ хуульд заасны дагуу нийгэмд үйлчилдэг төрийн бус байгууллага нь төрийн байгууллагын сонгуульд оролцож байгаа нам, эвсэл, тэдгээрээс нэр дэвшигчид болон бие даан нэр дэвшигчдэд эд зүйл, хандив өгөх, сонгуулийн сурталчилгаа явуулахад оролцох;

13.1.7.Монгол Улсын Их Хурлын болон аймаг, нийслэл, сум, дүүргийн иргэдийн Төлөөлөгчдийн Хурлын сонгуульд нэр дэвшүүлэх зэргээр оролцох;

13.1.8.хуульд заасан бусад.

**14 дүгээр зүйл.Тайлан**

 14.1.Төрийн бус байгууллагын үйл ажиллагааны тайлан олон нийтэд нээлттэй, ил тод байна.

 14.2.Төрийн бус байгууллага хуульд заасан журмын дагуу нягтлан бодох бүртгэл хөтөлж, санхүүгийн тайлан гаргана.

14.3.Төрийн бус байгууллага санхүүгийн тайлангаа Нягтлан бодох бүртгэлийн тухай хуульд заасан журмын дагуу харъяалах санхүү, татварын албанд хүргүүлнэ.

14.4.Төрийн чиг үүрэгт хамаарах ажил, үйлчилгээг гэрээний үндсэн дээр хэрэгжүүлсэн төрийн бус байгууллага санхүүгийн тайлангаа Төсвийн тухай хуульд заасан журмын дагуу гэрээ байгуулсан албан тушаалтанд хүргүүлнэ.

**15 дугаар зүйл.Төрийн бус байгууллагын санхүүжилт**

15.1.Төрийн бус байгууллагын санхүүжилт дараахь эх үүсвэрээс бүрдэж болно:

 15.1.1.хувь хүн, байгууллагын өгсөн хандив;

 15.1.2.гишүүнчлэлтэй байгууллагын хувьд гишүүний татвар;

 15.1.3.дүрэмд заасан зорилготойгоо холбоотой аж ахуйн үйл ажиллагаа эрхэлж олсон орлого;

 15.1.4.улсын төсвөөс олгосон хөрөнгө;

15.1.5.өөрийн өмчлөлийн эд хөрөнгийг худалдах буюу түрээслүүлж ашиглуулснаас олсон орлого;

15.1.6.байгууллагын мөнгөн хөрөнгийг банкинд хадгалуулсны хүү;

 15.1.7.хууль тогтоомжийн дагуу олсон бусад эх үүсвэр.

15.2.Нийгэмд үйлчилдэг төрийн бус байгууллагад татварын хөнгөлөлт, чөлөөлөлт үзүүлэх асуудлыг холбогдох татварын хуулиар зохицуулна.

 **16 дугаар зүйл.Төрийн бус байгууллагыг өөрчлөн байгуулах**

16.1.Төрийн бус байгууллагыг түүний эрх барих дээд байгууллагын шийдвэрээр Иргэний хуулийн 31 дүгээр зүйлийн 31.1-31.5 дахь хэсэгт заасан журмын дагуу нийлүүлэх, нэгтгэх, хуваах, тусгаарлах замаар өөрчлөн байгуулж болно.

 16.2.Энэ хуулийн 16 дугаар зүйлийн 16.1 дэх хэсэгт заасны дагуу өөрчлөн байгуулагдаж буй төрийн бус байгууллагыг Хуулийн этгээдийн улсын бүртгэлийн тухай хуулийн 19 дүгээр зүйлд заасан журмын дагуу улсын бүртгэлд бүртгүүлнэ.

16.3.Төрийн бус байгууллагыг Иргэний хуулийн 31 дүгээр зүйлийн 31.6 дахь хэсэгт заасны дагуу өөрчлөн байгуулахыг хориглоно.

**17 дугаар зүйл.Төрийн бус байгууллагыг татан буулгах**

17.1.Төрийн бус байгууллагыг дараахь үндэслэлээр татан буулгана:

 17.1.1.зорилгодоо хүрсэн учир цаашид үйл ажиллагаагаа үргэлжлүүлэх шаардлагагүй гэж эрх барих дээд байгууллага нь шийдвэрлэсэн;

 17.1.2.дүрэмд заасан бусад үндэслэл.

17.2.Татан буулгах шийдвэрийг төрийн бус байгууллагын эрх барих дээд байгууллага гаргах ба Хуулийн этгээдийн улсын бүртгэлийн тухай хуульд заасан журмын дагуу холбогдох бүртгэлийн байгууллагад мэдэгдэнэ.

17.3.Төрийн бус байгууллагыг Иргэний хуулийн 32 дугаар зүйлийн 32.1.2-т заасан үндэслэлээр шүүх албадан татан буулгана.

17.4.Төрийн бус байгууллага нь хууль тогтоомжийг удаа дараа зөрчсөн, эсхүл ноцтой зөрчсөн гэж бүртгэлийн байгууллага үзвэл тухайн төрийн бус байгууллагыг татан буулгахаар шүүхэд нэхэмжлэл гаргах эрхтэй.

17.5.Татан буулгах ажиллагааг явуулахдаа Иргэний хуулийн 32 дугаар зүйлийн 32.2-32.9 дэх хэсэгт заасан журмыг баримтална.

**18 дугаар зүйл.Татан буугдах үеийн эд хөрөнгийн зохицуулалт**

18.1.Татан буугдсан төрийн бус байгууллагын зохих төлбөрийг барагдуулсны дараа үлдсэн эд хөрөнгийг түүний дүрэмд заасан үйл ажиллагаанд зарцуулах, эсхүл түүнтэй зорилго нэг буюу ижил төстэй зорилго бүхий нэг буюу хэд хэдэн төрийн бус байгууллагад шилжүүлэхээр шийдвэрлэнэ.

18.2.Энэ хуулийн 18 дугаар зүйлийн 18.1 дэх хэсэгт заасан шийдвэрийг татан буулгах шийдвэр гаргасан эрх бүхий байгууллагаас томилогдсон татан буулгах комисс гаргана.

**19 дүгээр зүйл.Төрийн бус байгууллагаас төрийн байгууллагатай харилцах**

19.1.Төрийн бус байгууллага төрийн болон бусад байгууллага, албан тушаалтнаас хараат бус байна.

19.2.Монгол Улсын Үндсэн хуульд заасны дагуу эвлэлдэн нэгдсэний төлөө төрийн бус байгууллага, түүний гишүүнийг мөрдөн шалгах, заналхийлэх, ялгаварлан гадуурхах, гүтгэх, доромжилсон шинжтэй үйл ажиллагааг төрийн аливаа байгууллага, албан тушаалтны зүгээс явуулахыг хориглоно.

19.3.Төрийн бус байгууллага нь төрийн байгууллага, албан тушаалтнаас мэдээлэл авахаар хүсэлт гаргахтай холбогдсон харилцааг Мэдээллийн ил тод байдал, мэдээлэл авах эрхийн тухай хуулиар зохицуулна.

**ГУРАВДУГААР БҮЛЭГ**

**ТӨРИЙН БУС БАЙГУУЛЛАГЫН УДИРДЛАГА, ЗОХИОН БАЙГУУЛАЛТ**

**20 дүгээр зүйл. Төрийн бус байгууллагын эрх барих дээд байгууллага, түүний бүрэн эрх**

20.1.Гишүүнчлэлгүй төрийн бус байгууллагын эрх барих дээд байгууллага нь удирдах зөвлөл байна. Удирдах зөвлөл нь дараахь бүрэн эрхийг хэрэгжүүлнэ:

20.1.1.дүрэмд нэмэлт, өөрчлөлт оруулах;

20.1.2.байгууллагыг өөрчлөн байгуулах, татан буулгах;

20.1.3.байгууллагын жилийн төсвийг батлах, санхүүгийн болон үйл ажиллагааны тайланг хэлэлцэж, дүгнэх;

20.1.4.удирдах зөвлөлийн даргыг сонгох, чөлөөлөх;

20.1.5.гүйцэтгэх удирдлагатай гэрээ байгуулах, томилох, чөлөөлөх, түүний тайланг хэлэлцэх;

20.1.6.байгууллагын өмч хөрөнгийг захиран зарцуулах талаар гүйцэтгэх удирдлагын эрх хэмжээг тогтоох;

20.1.7.байгууллагын ажлын албаны бүтэц, зохион байгуулалт, түүний төсвийг батлах;

20.1.8.салбар, төлөөлөгчийн газар байгуулах, татан буулгах;

20.1.9.хууль буюу дүрэмд заасан бусад бүрэн эрх.

20.2.Гишүүнчлэлтэй төрийн бус байгууллагын эрх барих дээд байгууллага нь бүх гишүүдийн хурал байна. Бүх гишүүдийн хурал нь дараахь бүрэн эрхийг хэрэгжүүлнэ:

20.2.1.дүрэмд нэмэлт, өөрчлөлт оруулах;

20.2.2.байгууллагыг өөрчлөн байгуулах, татан буулгах;

20.2.3.байгууллагын жилийн төсвийг батлах, санхүүгийн болон үйл ажиллагааны тайланг хэлэлцэж, дүгнэх;

20.2.4.удирдах зөвлөлийн дарга, гишүүдийг сонгох, чөлөөлөх;

20.2.5.дүрэмд заасны дагуу өөрийн бүрэн эрхийг удирдах зөвлөлд шилжүүлэх;

20.2.6.гүйцэтгэх удирдлагатай гэрээ байгуулах, томилох, чөлөөлөх, түүний тайланг хэлэлцэх;

20.2.7.байгууллагын өмч хөрөнгийг захиран зарцуулах талаар гүйцэтгэх удирдлагын эрх хэмжээг тогтоох;

20.2.8.байгууллагын ажлын албаны бүтэц, зохион байгуулалт, түүний төсвийг батлах;

20.2.9.салбар, төлөөлөгчийн газар байгуулах, татан буулгах;

20.2.10.хууль буюу дүрэмд заасны дагуу гишүүн элсүүлэх, гишүүнээс хасах шийдвэр гаргах;

20.2.11.удирдах зөвлөлийн хуралдаанд хэлэлцсэн асуудлаар гишүүд саналын зөрүүтэй бол бүх гишүүдийн хурлаар хэлэлцэж шийдвэрлэх;

20.2.12.бусад холбооны гишүүн болох эсэх асуудлаар шийдвэр гаргах;

20.2.13.хууль болон дүрэмд заасан бусад бүрэн эрх.

20.3.Удирдах зөвлөлийн гишүүн нь үүргээ гүйцэтгэх явцад гаргасан зардлыг төрийн бус байгууллагаас шаардах эрхтэй.

**21 дүгээр зүйл. Удирдах зөвлөлийн хуралдаан, шийдвэр гаргах журам**

21.1.Удирдах зөвлөлийн үйл ажиллагааны үндсэн хэлбэр нь хуралдаан байна.

21.2.Удирдах зөвлөлийн хуралдаанаар хэлэлцсэн аливаа асуудлыг гишүүдийн олонхийн саналаар шийдвэрлэнэ. Удирдах зөвлөлийн гишүүдийн тоо 3-аас доошгүй байна.

21.3.Удирдах зөвлөлийн хуралдаанаар шийдвэрлэх асуудлаар гишүүнашиг сонирхлын зөрчилтэй байвал тухайн гишүүн энэ тухайгаа тайлбарлаж санал хураалтад оролцохгүй байх үүрэгтэй. Удирдах зөвлөлийн хуралдаан даргалагч ашиг сонирхлын зөрчилтэй байвал хуралдааныг өөр гишүүн даргална.

21.4.Удирдах зөвлөлийн хуралдааны явцын талаар тэмдэглэл хөтөлж, даргалагч, гишүүд гарын үсэг зурна. Тэмдэглэлд гарах шийдвэрийн талаар зарчмын өөр саналтай гишүүний тайлбар болон ашиг сонирхлын зөрчилтэй байгаа гишүүний тайлбарыг хавсаргана.

**22 дугаар зүйл.Гүйцэтгэх удирдлагын бүрэн эрх**

22.1.Дүрэмд өөрөөр заагаагүй бол төрийн бус байгууллагын гүйцэтгэх удирдлага нь эрх барих дээд байгууллагатай байгуулсан гэрээний үндсэн дээр үйл ажиллагаагаа явуулах бөгөөд дор дурдсан бүрэн эрхийг хэрэгжүүлнэ:

22.1.1.эрх барих дээд байгууллагаас олгосон эрх хэмжээний хүрээнд төрийн бус байгууллагыг төлөөлөх, өдөр тутмын ажлыг удирдан, зохион байгуулж, өмч хөрөнгийг захиран зарцуулах;

22.1.2.дүрэм болон гэрээнд заасан бусад бүрэн эрх.

22.2.Гүйцэтгэх удирдлагын эдлэх эрх, хүлээх үүрэг, хариуцлагын хэмжээ, хязгаар, хариуцлагаас чөлөөлөх үндэслэл, хөлс, урамшуулал зэрэг асуудлыг гэрээгээр зохицуулна.

**23 дугаар зүйл. Ашиг сонирхлын зөрчилтэй хэлцэл**

23.1.Төрийн бус байгууллагын удирдах зөвлөлийн гишүүн, гүйцэтгэх удирдлага нь өөрийн ажиллаж байгаа төрийн бус байгууллагатай дор дурдсан харилцаанд орсон бол ашиг сонирхлын зөрчилтэй хэлцэлд тооцогдоно:

 23.1.1.хэлцлийн нөгөө тал, эсхүл хэлцэлд төлөөлөгч буюу зуучлагчаар оролцож байгаа;

 23.1.2.хэлцлийн үр дүнд үүсэх орлогоос хувь хүртэж байгаа.

 23.2.Төрийн бус байгууллагын удирдах зөвлөлийн гишүүн, гүйцэтгэх удирдлагатай нэгдмэл сонирхол бүхий дараахь этгээдэд энэ хуулийн 23 дугаар зүйлийн 23.1 дэх хэсэг нэгэн адил үйлчилнэ:

 23.2.1.тэдгээрийн эхнэр, нөхөр, тэдэнтэй хамт амьдарч байгаа гэр бүлийн бусад гишүүн;

 23.2.2.тэдгээрийн эцэг, эх, хүүхэд, ач, зээ болон ах, дүү;

23.3.Ашиг сонирхлын зөрчилтэй хэлцлийг байгуулж байгаа болон зөвшөөрөл олгож байгаа этгээдүүд төрийн бус байгууллагын ашиг сонирхлыг тэргүүн ээлжинд тавих үүрэгтэй.

23.4.Ашиг сонирхлын зөрчилтэй хэлцлийн улмаас төрийн бус байгууллагад учирсан хохирлыг гэм буруутай этгээд өөрийн хөрөнгөөр нөхөн төлнө.

23.5.Төрийн бус байгууллагыг төлөөлөх эрх бүхий этгээд энэ хуулийн 23 дугаар зүйлийн 23.4 дэх хэсэгт заасан хохирлыг нөхөн төлүүлэхээр шүүхэд нэхэмжлэл гаргах эрхтэй.

23.6.Энэ хуулийн 23 дугаар зүйлийн 23.1, 23.2 дахь хэсэгт заасан этгээдтэй байгуулсан хэлцлийг шүүх хүчин төгөлдөр бус гэж тооцно.

 **24 дүгээр зүйл. Сангийн тухай тусгай зохицуулалт**

 24.1.Энэ хуульд Иргэний хуулийн 36 дугаар зүйлийн 36.2 дахь хэсэгт заасан чиг үүрэг бүхий сан хамаарах бөгөөд сан нь зөвхөн дараахь зориулалтаар бусдад мөнгө хандивлаж болно:

 24.1.1.төрийн бус байгууллагаас явуулж байгаа нийтэд тустай үйл ажиллагааг дэмжих;

 24.1.2.сангийн зорилгод нийцсэн төслийг төрийн байгууллагаас хэрэгжүүлэх;

 24.1.3.сангийн зорилгод нийцсэн бол хувь хүний сургалтын төлбөр болон түүнтэй холбогдох бусад зардал, эрдэм шинжилгээ, судалгааны ажлын зардлыг санхүүжүүлэх;

 24.1.4.иргэдийн нийгэмд тустай үйл ажиллагааг урамшуулах.

**ДӨРӨВДҮГЭЭР БҮЛЭГ**

**БУСАД ЗҮЙЛ**

**25 дугаар зүйл.Хууль хүчин төгөлдөр болох**

25.1.Энэ хууль 2016 оны .. дугаар сарын ..-ний өдрөөс эхлэн хүчин төгөлдөр болно.

**ГАРЫН ҮСЭГ**